[Foto’s] Dwelmfabriek in Limpopo oopgevlekMandrax-tablette. Foto: Verskaf Die polisie in Limpopo het ŉ dwelmfabriek in die Groblersdal-omgewing oopgevlek. Brig. Motlafela Mojapelo, provinsiale polisiewoordvoerder, het Woensdag gesê dit volg ná ŉ misdaadintelligensiegedrewe operasie deur die provinsiale en Groblersdal se misdaadintelligensie-eenhede, honde-eenheid, lede van die forensiese afdeling en die Valke. “Die polisie het leidrade opgevolg oor verdagtes wat betrokke is by voertuigdiefstal, kapings en die vervaardiging van en handel in dwelms, waarna hulle op ŉ perseel in die Thabakhubedu-nedersetting toegeslaan het. Die operasie het etlike uur geduur en tot 04:00 vanoggend aangehou,” het Mojapelo gesê. Twee verdagtes, onderskeidelik 26 en 39 jaar oud, is op die toneel in hegtenis geneem. Twee kon daarin slaag om te ontsnap en is steeds soek. Volgens Mojapelo het die polisie beslag gelê op masjinerie, toerusting en chemikalieë met ŉ geskatte waarde van meer as R10 miljoen. Die polisie het beslag gelê op twee gesteelde voertuie, toerusting en chemikalieë wat gebruik word om Mandrax-tablette te vervaardig, ŉ drukmasjien, ŉ menger en industriële oonde. Die polisie het ook beslag gelê op R29 820 in kontant en vyf 25 kg-sakke Mandrax-poeier. “Die poeier alleen het ŉ geskatte straatwaarde van R10 miljoen.” Die verdagtes word aangekla van die vervaardiging van en handel in dwelms en die besit van gesteelde voertuie en moet eersdaags in die Moutse-landdroshof verskyn. Meer inhegtenisnemings word verwag.